Így készülj húsvétra, ha fontos az egészséged! Tippek dietetikus szakértőnktől | NOSALTY
CímlapÍgy készülj húsvétra, ha fontos az egészséged! Tippek dietetikus szakértőnktől
Bodon Judit dietetikus	Életmód 2020. április 4. 0
Nyakunkon a húsvét, és bár idén ez az ünnep is más lesz, mint eddig, hiszen nem lesznek nagy családi összejövetelek, nem lesz vendégjárás, locsolás – az ünnepi hangulatot azért sokan szeretnénk megteremteni legalább a szűkebb családi étkezéseken keresztül. Mire figyeljünk, ha mindezt úgy szeretnénk elérni, hogy közben az egészségünkre is ügyelünk
Mivel idén nem lesz nagy családi összejövetel, ezért ne főzzünk húsz főre. Racionalizáljuk a mennyiségeket a főételeknél és a sütiknél is! Az nyilván nem baj, ha marad egy kis maradék másnapra, de ne akarjunk egy egész vendégségnyi mennyiséget önállóan megenni.
2. A sonkára is figyeljünk!
Ha van lehetőségünk megbízható forrásból házi sonkához jutni, válasszuk azt. Sok hentesnél előre is lehet rendelni, ezt tegyük meg minél előbb, hogy ne kelljen aztán az áruházi maradék kínálatból válogatnunk. Kis darab sonkát vegyünk, és lehetőleg olyat, amiről a zsíros rész könnyen eltávolítható (pl. combsonka). Főzés után ezt távolítsuk is el, és csak a húsos részt fogyasszuk!
3. Tojásból is elég pár darab
Természetesen nincs húsvét tojás nélkül, de ebből is fogyasszunk csak normál mennyiségeket – reggelire, vacsorára 1-1 darabot, ha sonkát is eszünk. Ennél többet még a hangulat kedvéért is felesleges elfogyasztanunk, arról nem is beszélve, hogy a mostani helyzetben több szempontból is fontos a takarékoskodás, beosztás. Ha tojáskrémet készítünk, készítsük el tejföl helyett joghurttal!
4. Zöldségek is legyenek a tányéron
Retek, újhagyma, medvehagyma – pakoljuk meg a tányérunkat friss zöldségekkel! Ezek mellett készíthetünk salátákat is, de majonézesek helyett kalóriaszegény öntetes (pl. joghurtos, olívaolajos, balzsamecetes) salátákat dobjunk össze. Ezeket nem kell agyonkombinálni, ha épp nem jutunk hozzá ezerféle zöldséghez, csodás salátákat készíthetünk sárgarépából, káposztából, céklából is.
Ha mégis inkább majonézes salátában gondolkozunk, mert mondjuk ez a családi hagyomány, akkor fogyasszuk ezeket mértékkel, és tejföl helyett használjunk görög vagy natúr joghurtot a krémesítéshez.
5. Süssünk magunk kalácsot
A házi készítésű kenyérben, kalácsban pontosan tudjuk, hogy mi van, így ha van otthon élesztőnk, vagy kovászunk, akkor készítsük el ezeket magunk. Azonban akár házi, akár bolti a péksüteményünk, tartsunk mértéket a fogyasztásukkal, egy-két vékony szeretnél nem kell több se reggelire, se vacsorára.
6. Az ebédnél se essünk túlzásokba
Az ünnepi főétkezésekhez válasszunk zsírszegény húsfajtákat (csirke-, pulykamellet, sertéscombot stb.). Köretként friss salátákat vagy főtt, párolt zöldségeket fogyasszunk – különösen, ha bőségesen reggeliztünk, és délután vár ránk még némi sütemény is.
7. Elég lesz egyféle süti is
Ha van kedvenc klasszikusunk, készítsük el azt, de ha esetleg régóta szemezünk már egy új sütirecepttel, akár azt is kipróbálhatjuk most. Ne essünk abba a hibába, hogy három-négyféle sütit készítünk – és aztán egyedül esszük meg a fél tepsivel. Süti helyett készíthetünk szépen tálalt gyümölcsös, joghurtos, túrós pohárkrémeket is – igazi díszei lesznek az asztalnak, és könnyebb őket kis adagban elkészíteni.
+1. Koccintsunk ésszel!
Tartsunk mértéket az alkoholfogyasztásnál is, persze ez nem jelenti azt, hogy pl. egy videókonferencia keretén belül ne koccinthatnánk távollévő szeretteinkkel. Egy-egy pohár (de nem több!) száraz vörösbor emelheti az ünnep hangulatát, és segíthet oldani a karantén miatt kialakult szorongásunkat is.
Éljük meg ezt a furcsa húsvétot a körülményekhez képest a lehető legjobban!
Tervezzük meg előre a menüt, készítsünk kisebb adagokat, így minimalizálva a túlevés vagy az élelmiszerpazarlás esélyét. Koncentráljunk a pihenésre, az együttlétre – és mozogjunk sokat: sétáljunk, kiránduljunk, amíg lehet!
bulgursaláta cézár saláta sült hús Életmód